CELEX: 32015R1723
Language: da
Date: 2015-09-22 00:00:00
Title: Kommissionens gennemførelsesforordning (EU) 2015/1723 af 22. september 2015 om tarifering af visse varer i den kombinerede nomenklatur

29.9.2015   
            
            
               DA
            
            
               Den Europæiske Unions Tidende
            
            
               L 252/7
            
         KOMMISSIONENS GENNEMFØRELSESFORORDNING (EU) 2015/1723
   af 22. september 2015
   om tarifering af visse varer i den kombinerede nomenklatur
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra a), og
   ud fra følgende betragtninger:
   
               (1)
            
            
               For at sikre en ensartet anvendelse af den kombinerede nomenklatur, der er knyttet som bilag til forordning (EØF) nr. 2658/87, bør der vedtages bestemmelser vedrørende tariferingen af de i bilaget omhandlede varer.
            
         
               (2)
            
            
               Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.
            
         
               (3)
            
            
               Ifølge de almindelige bestemmelser bør varerne i kolonne 1 i tabellen i bilaget tariferes under de KN-koder, der er anført i kolonne 2, ud fra den begrundelse, der er anført i kolonne 3.
            
         
               (4)
            
            
               Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 12, stk. 6, i Rådets forordning (EØF) nr. 2913/92 (2). Denne periode bør fastsættes til tre måneder.
            
         
               (5)
            
            
               Foranstaltningerne i denne forordning er i overensstemmelse med udtalelse fra Toldkodeksudvalget —
            
         VEDTAGET DENNE FORORDNING:
   Artikel 1
   De varer, der er anført i kolonne 1 i tabellen i bilaget, tariferes i den kombinerede nomenklatur under de KN-koder, der er nævnt i kolonne 2 i tabellen.
   Artikel 2
   Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 12, stk. 6, i forordning (EØF) nr. 2913/92 i en periode på tre måneder fra denne forordnings ikrafttræden.
   Artikel 3
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 22. september 2015.
      
         
            På Kommissionens vegne
         
         
            For formanden
         
         Heinz ZOUREK
         
            Generaldirektør for Beskatning og Toldunion
         
      
   
   
      (1)  EFT L 256 af 7.9.1987, s. 1.
   
      (2)  Rådets forordning (EØF) nr. 2913/92 af 12. oktober 1992 om indførelse af en EF-toldkodeks (EFT L 302 af 19.10.1992, s. 1).
   
      BILAG
      
                  Varebeskrivelse
               
               
                  Tarifering (KN-kode)
               
               
                  Grunde
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Et produkt med en støkiometrisk sammensætning bestående af magnesiumaluminat (dialuminiumagnesiumtetraoxid) med spinelkrystalstruktur. Der er tale om et kemisk defineret produkt i form af uregelmæssige granulater, klumper eller pulver. Produktet har et magnesiumindhold, beregnet som magnesiumoxid, på ca. 28 vægtprocent og et aluminiumindhold, beregnet som aluminiumoxid, på ca. 72 vægtprocent.
                              Produktet anvendes til fremstilling af ildfaste sten og fliser til brug i stålindustrien.
                              Produktet fremstilles ved en kemisk reaktion mellem magnesiumoxid og aluminiumoxid ved sammensmeltning i en roterovn.
                           
                        
               
                  2841 90 85
               
               
                  Tarifering i henhold til almindelig tariferingsbestemmelse 1 og 6 vedrørende den kombinerede nomenklatur, bestemmelse 1 til kapitel 28 samt teksten til KN-kode 2841, 2841 90 og 2841 90 85.
                  Produktet fremstilles ved en kemisk reaktion ved sammensmeltning af råmaterialer i en roterovn. Der er tale om en støkiometrisk forbindelse (kemisk defineret), hvor antallet af atomer i de grundstoffer, der er til stede, kan udtrykkes som et forhold mellem små hele tal. Der er ikke tale om et mineralsk råstof eller malm, og det kan derfor hverken tariferes i kapitel 25 eller 26.
                  Produkter i form af uregelmæssige granulater, klumper eller pulver udgør råstoffet til fremstilling af produkter under pos. 6815. Tarifering under pos. 6815 er udelukket, da produkterne hverken er færdige varer eller halvfabrikata.
                  På grund af dets støkiometriske sammensætning opfylder produktet betingelserne i bestemmelse 1, litra a), til kapitel 28, hvoraf det fremgår, at positionerne i dette kapitel kun omfatter kemisk definerede forbindelser (dvs. som har en støkiometrisk sammensætning).
                  Da spinel er et kemisk defineret produkt tariferes det som et uorganisk kemikalie i kapitel 28 på grundlag af dets kemiske sammensætning.
                  Produktet tariferes derfor under KN-kode 2841 90 85 som andre salte af oxometalsyrer eller peroxometalsyrer.
               
            
                  
                              2.
                           
                           
                              Et produkt med en ikke-støkiometrisk sammensætning med et magnesiumindhold, beregnet som magnesiumoxid, på ca. 20-35 vægtprocent og et aluminiumindhold, beregnet som aluminiumoxid, på ca. 58-78 vægtprocent. Produktet har en spinelkrystalstruktur og form af uregelmæssige granulater, klumper eller pulver.
                              Produktet anvendes til fremstilling af ildfaste sten og fliser til brug i stålindustrien.
                              Produktet fremstilles ved en kemisk reaktion mellem magnesiumoxid og aluminiumoxid ved sammensmeltning i en roterovn.
                           
                        
               
                  3824 90 96
               
               
                  Tarifering i henhold til almindelig tariferingsbestemmelse 1 og 6 vedrørende den kombinerede nomenklatur og teksten til KN-kode 3824, 3824 90 og 3824 90 96.
                  Produktet fremstilles ved en kemisk reaktion ved sammensmeltning af råmaterialer i en roterovn. Der er ikke tale om et mineralsk råstof eller malm, og det kan derfor hverken tariferes i kapitel 25 eller 26.
                  På grund af dets ikke-støkiometriske sammensætning opfylder produktet ikke betingelserne i bestemmelse 1, litra a), til kapitel 28, hvoraf det fremgår, at positioner i dette kapitel kun omfatter kemisk definerede forbindelser (dvs. som har en støkiometrisk sammensætning), og tarifering i kapitel 28 er derfor udelukket.
                  Produkter i form af uregelmæssige granulater, klumper eller pulver udgør råstoffet til fremstilling af produkter under pos. 6815. Førstnævnte produkter tariferes ikke under pos. 6815, da de hverken er færdige produkter eller halvfabrikata.
                  Produktet tariferes derfor under KN-kode 3824 90 96 som andre kemiske produkter og blandinger fra kemiske og nærstående industrier, ikke andetsteds tariferet.
               
            
                  
                              3.
                           
                           
                              Et produkt, »fused magnesia chrome«, i form af uregelmæssige grå granulater, fragmenter eller pulver af forskellig kornstørrelse med en ikke-støkiometrisk sammensætning af magnesiumoxid og chromoxid. Produktet har en spinelkrystalstruktur og anvendes til fremstilling af ildfaste sten og fliser til brug i stålindustrien.
                              Produktet fremstilles ved sammensmeltning af magnesiumoxid og chrommalm i en elektrisk lysbueovn.
                           
                        
               
                  3824 90 96
               
               
                  Tarifering i henhold til almindelig tariferingsbestemmelse 1 og 6 vedrørende den kombinerede nomenklatur og teksten til KN-kode 3824, 3824 90 og 3824 90 96.
                  Produktet fremstilles ved en kemisk reaktion ved sammensmeltning af råstoffer i en elektrisk lysbueovn. Der er ikke tale om et mineralsk råstof eller malm, og det kan derfor hverken tariferes i kapitel 25 eller 26.
                  På grund af dets ikke-støkiometriske sammensætning opfylder produktet ikke betingelserne i bestemmelse 1, litra a), til kapitel 28, hvoraf det fremgår, at positioner i dette kapitel kun omfatter kemisk definerede forbindelser (dvs. som har en støkiometrisk sammensætning), og tarifering i kapitel 28 er derfor udelukket.
                  Produkter i form af uregelmæssige granulater, klumper eller pulver udgør råstoffet til fremstilling af produkter under pos. 6815. Førstnævnte produkter tariferes ikke under pos. 6815, da de hverken er færdige produkter eller halvfabrikata.
                  Produktet tariferes derfor under KN-kode 3824 90 96 som andre kemiske produkter og blandinger fra kemiske og nærstående industrier, ikke andetsteds tariferet.